মহিলা সহকর্মীর সঙ্গে কুকর্ম! বরখাস্ত দিল্লির নামি কলেজের প্রিন্সিপাল

ওয়েব ডেস্ক: ফের শিক্ষাঙ্গনে যৌন হেনস্থার (Sexual Harassment) অভিযোগ। এবার রাজধানী দিল্লিতে (Delhi) কলেজের এক মহিলা কর্মী এমন গুরুতর অভিযোগ আনলেন কলেজ অধ্যক্ষের বিরুদ্ধে। তার জেরেই বরখাস্ত (College Principal Suspended) করা হল দিল্লি বিশ্ববিদ্যালয়ের (Delhi University) অন্তর্গত রামানুজন কলেজের (Ramanujan College) অধ্যক্ষ প্রফেসর রাসাল সিংকে। এই ঘটনা সামনে আসতেই ফের একবার শিক্ষাঙ্গনে যৌন হেনস্থার বিরুদ্ধে সোচ্চার হলেন অনেকেই। যদিও অভিযুক্ত প্রফেসর এই অভিযোগকে ভিত্তিহীন ও প্রতিশোধমূলক বলে দাবি করেছেন।

দিল্লি বিশ্ববিদ্যালয়ের উপাচার্য যোগেশ সিং এক সর্বভারতীয় সংবাদমাধ্যমকে জানান, বিশ্ববিদ্যালয়ের গভর্নিং বডির সুপারিশে তিনি প্রফেসর রাসাল সিংয়ের সাময়িক বরখাস্তের সিদ্ধান্তে অনুমোদন দিয়েছেন। উপাচার্যের কথায়, “এটি আমাদের কন্যাসন্তানদের নিরাপত্তার প্রশ্ন।” তবে মহিলা সহকর্মীর আনা গুরুতর অভিযোগের ভিত্তি সম্পর্কে বিস্তারিত বলতে তিনি অস্বীকার করেন। বিশ্ববিদ্যালয় সূত্রে জানা গিয়েছে, প্রথমে একটি ফ্যাক্ট-ফাইন্ডিং কমিটি অভিযোগ খতিয়ে দেখে। এরপর তিন সদস্যের গভর্নিং বডি বিষয়টি যাচাই করে বরখাস্তের সুপারিশ করে।

আরও পড়ুন: বিচারপতি ভার্মার ইমপিচমেন্টে পরামর্শদানে বড় পদক্ষেপ লোকসভার

অন্যদিকে প্রফেসর সিং সরাসরি পিএমও দফতরে লিখিতভাবে জানিয়ে দিয়েছেন, এই অভিযোগ আসলে প্রতিশোধমূলক। তাঁর দাবি, অসম্পূর্ণ নথিপত্রের কারণে কলেজের ইন্টারনাল কোয়ালিটি অ্যাশিওরেন্স সেল (IQAC) সংশ্লিষ্ট শিক্ষিকার পদোন্নতির আবেদন গ্রহণ করেনি। ঠিক তার পরেই কলেল অধ্যক্ষের বিরুদ্ধে যৌন হেনস্থার অভিযোগ দায়ের করা হয়। তাঁর কথায়, “সময়কাল স্পষ্ট করে দেয় এই অভিযোগ প্রতিশোধমূলক।”

প্রফেসর সিং আরও অভিযোগ করেছেন, বিগত কয়েকদিনে ওই শিক্ষিকাকে পদোন্নতি দেওয়ার জন্য তাঁকে নানাভাবে চাপের মুখে ফেলা হয়েছিল। তিনি রাজি না হওয়ায় তাঁকে যৌন হেনস্থার মামলায় ফাঁসানোর হুমকি দেওয়া হয়। প্রফেসর সিংয়ের অভিযোগ, তদন্ত প্রক্রিয়ায় ন্যায্যতা বজায় রাখা হয়নি এবং তদন্তকারীরা অধ্যক্ষ পদ পাওয়ার লক্ষ্যে তাঁর বিরুদ্ধে ষড়যন্ত্র করেছেন।